Лъэпкъ щэнхабзэр зыгъэбея Кузьмин Валентин
ЩоджэнцIыкIу Алий и цIэр зезыхьэ Къэбэрдей къэрал драмэ театрым иджыблагъэ щызэхэтащ тхакIуэ, УФ-м щэнхабзэмкIэ щIыхь зиIэ и лэжьакIуэ Кузьмин Валентин къызэралъхурэ илъэс 95-рэ зэрырикъум хуэгъэпса фэеплъ пшыхь.
ТхакIуэм и гъащIэ гъуэгуанэр IупщIу къытещырт пэIущIэ пэшым къыщызэрагъэпэща гъэлъэгъуэныгъэм утыку къыщрахьа сурэтхэм, усэхэм, тхылъхэм.
КъБР-м щэнхабзэмкIэ и министр Къумахуэ Мухьэдин и къэпсэлъэныгъэм щыжиIащ Кузьмин Валентин ди лъэпкъ тхакIуэхэм я IэдакъэщIэкIхэр урысыбзэкIэ зэдзэкIыным и гуащIэшхуэ зэрыхилъхьар. Абы урысыбзэм Iэзэу иригъэзэгъащ тхакIуэ цIэрыIуэхэу Щомахуэ Амырхъан, ЩоджэнцIыкIу Алий, Нало Ахьмэдхъан, Гуртуев Эльдар сымэ, нэгъуэщIхэми я IэдакъэщIэкI нэхъыфIхэр. Министрым щхьэхуэу я цIэ къриIуащ абы и «Рассказ мальчика из города Нальчика», «Галочка», «Трамвай издалека или Благополучная жизнь», «Без отца», «Своя ноша» тхыгъэхэр икIи жиIащ ахэр ди литературэм и дыщэ фондым щыщу къызэрилъытэр.
Кузьмин Валентин ящыщащ литературэм хуэпсэуахэм, абы псэ хьэлэлу хуэлэжьахэм. Философие щIэныгъэхэм я кандидат, усакIуэ Узденовэ Иринэ тепсэлъыхьащ тхакIуэм литературэм хуищIа хэлъхьэныгъэм, лъэпкъ гъуазджэр зэригъэбеям.
Литературэрэ макъамэрэ щызэхэухуэна пшыхьым хэтащ республикэм и уэрэджыIакIуэ цIэрыIуэхэр, артистхэр, телевиденэм и лэжьакIуэхэр.
Тэрчокъуэ Дисэ.
